Medicina medieval de Europa occidental

In le Medievo, le medicina de Europa occidental consisteva de un mixtura de ideas existente ab le antiquitate. In le prime Medievo, post le cadita del Imperio roman de occidente, le cognoscentia medical standard se basava principalmente super textos grec e roman que esseva preservate in monasterios e altere locos. Le medicina medieval es largemente mal comprendite, pensate como un attitudine uniforme fundate super le sperantia in le ecclesia e Deo pro curar tote le maladias, dum le maladia mesme esseva considerate como un producto del destino, del peccato, e de influentias astral como causas physic. Tamen, specialmente in le secunde medietate del periodo medieval (circa 1100–1500 EC), le medicina medieval deveniva un corpo formal de cognoscentia theoretic e esseva institutionalizate in universitates. Le medicina medieval attribueva le maladias e le infirmitates, non al comportamento peccaminose, sed a causas natural. Le peccato esseva solmente connectite al maladia in un senso plus general del idea que le maladia se manifestava in le humanitate como un consequentia de su stato cadite ab Deo. Le medicina medieval recognosceva etiam que le maladias poteva se diffunder de persona a persona, que certe stilos de vita poteva causar mal sanitate, e que alcunes ha un major predisposition al mal sanitate que alteres.


Categoria:Scientia in le Medievo
Categoria:Humorismo
Categoria:Europa occidental
Categoria:Historia del scientia